**LEES: JESAJA 6:1-13**

**Hier is ek! Stuur my!**

1. **Om uit te reik**

“Heilig, heilig, heilig is die Here die Almagtige! Die hele aarde is vol van sy magtige teenwoordigheid.” Vanoggend, uit die Here se Woord, hoor ons hoe uitreikwerk gedoen behóórt te word. Ons moet dit doen soos die serafs dit doen. Serafs? Ja, die serafs: daardie geestelike wesens wat die heeltyd in die Here se teenwoordigheid is. Hulle het ses vlerke gehad, hoor ons hier. Met vier van die vlerke het hulle hulleself bedek – miskien uitdrukking daarvan dat God, in wie se teenwoordigheid hulle is – ver te wonderlik is om heeltemal te begryp. God is altyd nog meer wonderlik as wat ŉ mens ooit kan vasvat met jou gedagtes en jou woorde. So, met vier vlerke bedek die serafs hulleself. Maar - met twee vlieg hulle! Daar’s beweging. Die serafs dra die wonderlikheid van hierdie God wat op ŉ baie hoë troon sit al hoe verder uit.

Ja, God! Dit is Hy oor wie uitreik gaan. God, die bron, die oorsprong van alles wat goed is. God, die lig, die lewe, die liefde self. God, lees ons hier, sit op ŉ baie hoë troon. Maar die onderste van sy kleed vul die tempel. Wat sou dit beteken? Miskien in die eerste plek ŉ waarskuwing: moenie vir God probeer mak maak nie. Hy is wonderlik; Hy is oneindig. Maar dan in die tweede plek: hierdie wonderlike, heilige God is bý ons. God se kleed vul die hele tempel. Ons kan tóg regtig met hierdie oneindige God te doen hê. Ons kan regtig saam met Hom wees. Die tempel is die plek waar God en mens bymekaar is.

En nou, vanaf die troon van God verkondig die serafs as’t ware God se teenwoordigheid al hoe verder uit: “Heilig, heilig, heilig is die Here die Almagtige! Die hele aarde is vol van sy magtige teenwoordigheid.” Daar is nie ŉ plek, daar kan nie ŉ plek wees waar God se magtige teenwoordigheid nie is nie, en waar dit nie al hoe duideliker moet uitkom vir die mense wat daar is nie. Uitreik gaan oor die hele aarde; op ŉ manier selfs oor die hele skepping. En die serafs roep so hard dat die deure in hulle kosyne gerammel het, en dat die hele tempel vol rook geword het.

Hierdie prentjie is ontsagwekkend, nie waar nie? God se teenwoordigheid is reeds oral in die wêreld. Hy het immers die hele skepping gemaak. Maar om nou, vanuit die tempel – daardie plek waar jy bewus in God se teenwoordigheid is – hierdie teenwoordigheid te gaan verkondig en gestalte te laat kry oral in die wêreld. En dit met soveel oortuiging en grasie en erns te doen dat die deurkosyne van die plek waar jy is as’t ware rammel, en die plek vol rook word – die plek word aangeraak. Dit, broers en susters, is wat die serafs ons van uitreik leer.

1. **Hoe doen ŉ mens dit?**

Hoe doen ŉ mens dit? Hoe kry jy dit reg? Hoe gaan leef jy hierdie heilige teenwoordigheid van God in jou wêreld? Veral ook nog as die boodskap ook behels dat ŉ klomp goed in die wêreld eers moet val. Ja, dit is ŉ wonderlike boodskap, maar op ŉ manier ook ŉ struikelblok vir ŉ wêreld wat op allerhande maniere nie God se liefdevolle aanwesigheid wil raaksien nie. En daarom moet ‘n klomp goed val in die wêreld, hoor ons vanoggend uit hierdie Skrifgedeelte. ŉ Klomp goed moet ontmasker word vir die vals nuus wat dit is. Die nuus wat vertel dat haat en eiebelang en selfsug en geweld uiteindelik maar is wat die wiele van die wêreld laat draai. Die nuus wat dit wil hê dat jy baie slim is as jy jou medemens se goed vir jouself kon afvat. Dat jy eintlik maar net realisties is as jy niks vir iemand anders oor het nie. Die boodskap van God se liefde en heiligheid is terselfdertyd juis daarom ook ŉ boodskap dat die selfgemaakte dinge van ons wêreld waarop ons vertrou eers moet val.

Hoe gaan sê ŉ mens dit, hoe gaan leef ŉ mens dit vanuit God se teenwoordigheid in jou wêreld? Dit lyk vir my Jesaja se reaksie toe hy hierdie voorbeeld van die serafs gesien het was baie verstandig. Onthou wat hy gesê het: “dit is klaar met my! Ek is verlore! Elke woord oor my lippe is onrein, en ek woon onder ŉ volk van wie elke woord onrein is...” Watter mens sal nie skrik en terugdeins in so ŉ situasie nie? Ek bedoel, hoe doen ŉ mens dit? Hoe staan jy op in ons wêreld met sy ontsettende ellende en jy sê met oortuiging: die heilige God is hier. Hoe gaan jy aan in ons wêreld, wanneer jy self miskien onder geweld deurgeloop het, en jy sê vrede het die laaste woord; nie oorlog nie. Hoe hou jy aan om op God te wag en so te getuig by jou werk terwyl die kontrakte rondom jou gekanselleer word, terwyl jy sien hoe korrupsie vreet, hoe dat mense al hoe meer desperaat raak. Hoe reik jy in *hierdie* wêreld uit?

1. **Die kool vanaf die altaar**

Luister: “Een van die serafs het toe ŉ gloeiende kool met ŉ tang vanaf die altaar af gevat en na my toe gevlieg. Hy het my mond aangeraak met die kool en gesê: ‘noudat die gloeiende kool jou lippe aangeraak het, is jou oortredinge vergewe, jou sonde versoen.’” Hoor wat gebeur hier, broers en susters. *Uitreik begin nie by jou nie*. Dit gaan nie oor hoe goed jy ŉ dissipel is nie. Uitreik begin by God. Die gloeiende kool kom vanaf die altaar af; dit kom vanaf God self af en raak ŉ mens aan. Dis waar dit begin. En dan, op ŉ wonderlike, goddelike manier kry Jesaja krag. Nou kry hy ŉ stem en energie. Die Here vra wie kan ek stuur? Miskien sal mens kon sê: wie sal soos hierdie serafs kan roep oor my heiligheid in die hele wêreld? En dan antwoord Jesaja “hier is ek! Stuur my!.”

“Hier is ek.” Kom ons staan net ŉ kort oomblik stil by die antwoord wat Jesaja kon gee nadat die Here hom met die gloeiende kool vanaf die altaar geraak het. Die woorde “hier is ek” is ŉ vertaling van die een Hebreeuse woord *hineni*. Aan die een kant was dit die normale antwoord wat mense in Hebreeus gegee het wanneer iemand anders hulle geroep het. Hier is ek! Amper iets soos “ja.” Maar, aan die anderkant is daar tog ook baie meer in hierdie woorde opgesluit. Aan die een kant is daar is ŉ gereed wees; ŉ bereidheid om God se wil te doen in hierdie antwoord. En aan die anderkant is daar ook ŉ wakker wees; ŉ bewustheid van wat God wil in hierdie omstandighede. Miskien sou mens kon sê: wanneer God jou aanraak, dan kan jy sê “ek”, en jy kan sê “hier”. Jy kan sê “ek”, want jy weet dat dit jy self is wat in jou omstandighede en jou wêreld God se heiligheid moet uitroep en manifesteer. Nee, nie net die mens langsaan jou nie. Jy self. Jy is aangeraak deur die gloeiende kool van God se teenwoordigheid.

En jy kan sê “hier.” Ek is wakker vir hierdie plek waar ek nou is. Ek weet waar ek nou is en dat ek God se heiligheid hier moet uitroep. Party mense is geroep om in ander lande God se heiligheid te gaan uitroep. Soos Ruben Safari wat dit in Burundi doen. ... Maar elkeen van ons kan ook op ons eie plek sê “hier is ek.” Ek verstaan mý wêreld. Dís die uitdagings van my wêreld. Die Ooste van Pretoria; stadswêreld. Suid Afrika in 2017 noudat ons rommelstatus bereik het en die petrolprys weer op is. En hier waar ek is roep ek God se heiligheid uit.

Wat beteken dit vir my en vir jou, vir ons as kerk vandag? Onthou, broers en susters, ons weet dat hierdie ontsaglike roepingsvisoen van Jesaja op ŉ manier nog maar net ŉ klein voorafskaduwing was van wat God in Jesus Christus gedoen het. Jesus Christus is dié kool vanaf God se altaar. Hy is God self wat tussen ons is; een van ons is. En die vlerke wat klap om ons met hierdie kool aan te raak is die Heilige Gees self. En die waarheid en die liefde het oorwin want Jesus Christus het opgestaan uit die dood! Die dood het nie meer die laaste sê in hierdie wêreld nie! Die groen lewe van God se heilige teenwoordigheid kan en moet oral uitspruit want dit is reeds oral.

Glo jy dit? Glo ons as kerk dit nog vandag? Sê dan: “hier is ek! Stuur my!” Hier is ék. Nie net die mens langs my nie; nie eers later wanneer ek nie besig is nie. Hier is ék. En: híér is ek. Ek is nou op hierdie plek, hier in Suid Afrika, in my omgewing waar dit ook al is. Ek gaan gepas vir hierdie plek, in die taal van hierdie plek God se heiligheid uitroep en uitleef. “Hier is ek. Stuur my!”

AMEN